దీపా భస్తి

దీపా భస్తి (జననం 1983) దక్షిణాది రాష్ట్రమైన కర్ణాటక చెందిన భారతీయ రచయిత్రి, అనువాదకురాలు,  పాత్రికేయురాలు. ఆమె బాను ముష్తాక్ రాసిన 'హార్ట్ లాంప్ అనే చిన్న కథల సంకలనం' అనువాదానికి అంతర్జాతీయ గుర్తింపు పొందింది. దీనివలన  ఆమె 2025లో  భారతదేశం నుండి అంతర్జాతీయ బుకర్ బహుమతి గెలుచుకున్న మొదటి అనువాదకురాలుగా గుర్తింపు పొందింది.

 జీవిత విశేషాలు 
దీపా భస్తి 1983లో కర్ణాటకలోని మడకేరి లో జన్మించింది. ఆమె  జన్మించడానికి ఆరు నెలల ముందు విస్తృతమైన పుస్తకాల సేకరణలను, రచనలు, ముఖ్యంగా రష్యన్ గ్రంథాలతో సహా వదిలి మరణించిన తన తాత (తండ్రికి తండ్రి)కు సాహిత్యం పట్ల తనకున్న ప్రేమను ఆపాదించింది.

పాఠశాల విద్యను పూర్తి చేసిన తరువాత, ఆమె మొదట ప్రకృతి శాస్త్రాలను అభ్యసించింది, కానీ తరువాత వాణిజ్యాన్ని ఎంచుకుని, కొడగులోని ఫీల్డ్ మార్షల్ కె. ఎం. కరియప్ప కళాశాల నుండి బ్యాచిలర్ డిగ్రీతో పట్టభద్రురాలైంది. ఆమె మంగళూరు విశ్వవిద్యాలయం నుండి జర్నలిజంలో డిగ్రీని సంపాదించి, బెంగళూరులోని వివిధ ప్రింట్ సమాచార మాధ్యమ  సంస్థలలో పాత్రికేయురాలిగా పనిచేసింది. పాత్రికేయురాలిగా, ఆమె 40 కి పైగా దేశ,  విదేశీ వార్తాపత్రికలు, పత్రికలలో వ్యాసాలు, కాలమ్స్, విమర్శలను ప్రచురించింది.

భస్తి పాత్రికేయురాలిగా తన వృత్తిలో,  ప్రత్యేకంగా కళలు (ఆర్ట్స్)లో జర్నలిజం చేసి, చివరికి రాజకీయ ప్రాముఖ్యత కలిగిన 'ది ఫోర్జర్ ' పత్రికకు ఆహార కాలమిస్ట్,  వ్యవస్థాపక సంపాదకురాలిగా చేరింది. 2016 లో, ఆమె మరో ముగ్గురు సృజనాత్మక వ్యక్తులతో కలిసి ఫోరెజర్ కలెక్టివ్ ను స్థాపించింది, ఇది ఆర్థిక, రాజకీయ, సంస్కృతి,  సామాజిక సమస్యలను ఆహార దృష్టితో  పరిశీలిస్తుంది. కొన్ని సంవత్సరాల తరువాత, ఆమె తన భర్త, కళాకారుడు అయిన  రైతు చెట్టిరా సుజాన్ ననాయాతో కలిసి తన స్వస్థలమైన మడకేరికి తిరిగి వచ్చింది. అక్కడ వారు ఐదు కుక్కలతో ఒక పొలంలో ప్రశాంతమైన జీవితాన్ని గడుపుతున్నారు.

 సాహిత్యం 
దీపా భస్తి తన  అనువాద రచనకు సాహిత్యంలో అంతర్జాతీయ గుర్తింపు పొందింది. ఆమె నాలుగు నెలలు తీవ్రంగా పని పూర్తి చేసిన బాను ముష్తాక్  చిన్న కథల సంకలనం 'హార్ట్ లాంప్' ఆంగ్ల అనువాదం, ఆమెకు  రచయిత(త్రి) గా  2025లో అంతర్జాతీయ బుకర్ బహుమతి సంపాదించింది.  న్యాయ నిర్ణేత బృందం (జ్యూరీ) ఈ అనువాదాన్ని "నిజంగా కొత్తది" అని , ఇది "అనువాదం గురించి మన అవగాహనను సవాలు చేసి విస్తరించే ఒక సమూల అనువాదం" అని ప్రశంసించింది. "ఉచ్చారణతో అనువాదం" అనే తన విధానాన్ని భస్తి అనుసరించింది, దీని వలన ఆమె రచనలు అసలు భాష, సాంస్కృతిక,  చారిత్రక లక్షణాలతో ప్రామాణికతను సంతరించుకున్నాయి. ముష్తాక్ రచనలతో పాటు, ఆమె కన్నడ సాహిత్యానికి చెందిన  స్త్రీవాద మార్గదర్శకురాలు కొడగిన గౌరమ్మ, కోటా శివరామ కారంత్ వంటి ప్రముఖ రచయితల రచనలను కూడా అనువదించింది.

భస్తి అనువాదకురాలిగా చేసిన పనితో పాటు,  ఆమె పిల్లల పుస్తక రచయిత్రి కూడా. ఆమె పుస్తకం 'చాంపి అండ్ ది ఫిగ్ ట్రీ'  2025లో ప్రచురించబడింది.

 పురస్కారాలు,  గుర్తింపు 

 2024: పెన్ ఇంగ్లీష్ ట్రాన్స్లేట్ అవార్డు, బాను ముష్తాక్  హసీనా అండ్ అదర్ స్టోరీస్ అనువాదానికి 
 2025: హార్ట్ లాంప్ కు అంతర్జాతీయ బుకర్ బహుమతి, బాను ముష్తాక్ తో పంచుకుంది 

 మూలాలు 

వర్గం:1983 జననాలు
వర్గం:జీవిస్తున్న ప్రజలు
వర్గం:మహిళా పాత్రికేయులు
వర్గం:మహిళా సామాజిక కార్యకర్తలు
వర్గం:20వ శతాబ్దపు భారతీయ రచయిత్రులు